**Dagsorden til dialogmøde 3 vedr. vindmøller ved Pøl**

|  |  |  |
| --- | --- | --- |
| **Møde d. 16. december 2024**  **kl. 16.30-18.30**  **Skovby Kro** | **Referat** | **Ansvarlig** |
| **Deltagere** | Borgere (B): Martin Andersen, Susanne Jensen, Helle Holmer, Steen Krogh, Rasmus Wolf, Trine Schøler-Eriksen og Hans Halfdan Belschner Jørgensen  Wind Estate (WE): Anders Kloch Jensen  Sønderborg Kommune (SK): Joan Slaikjer, Agnes Vest Voss, Alexander Witt Sabroe og Andreas Rasmussen (referent). |  |
| **Afbud** | Louise Bjørklid Levinsen (SK) |  |
| **Næste møde** | 16. januar 2025, kl. 16.30-18.30 |  |
| **Dagsorden** |  |  |
| **1. Velkomst og opsamling fra sidst**  Turisme og vindmøller – Ringkøbing-Skjern  Visualiseringer – sliders  Visualiseringer - sammenligning | **Turisme og vindmøller – Ringkøbing-Skjern:**  SK har været i kontakt med Ringkøbing-Skjern Kommune i forhold til, om de har data der viser, om opsætningen af vindmøller har påvirket turismen i området. SK viser et par grafer som er modtaget af Ringkøbing-Skjern Kommune. Disse viser, at opsætning af møller ikke har påvirket udlejningen af sommerhuse/ feriehuse i området. Der har dog været en nedgang i 2020 og 2021, som skyldes Corona.  B: Hvornår er møllerne sat op? Hvad har tilbagemeldingerne været til udlejning stederne?  SK: Vi følger op på, hvornår vindmøller er opsat. Ringkøbing-Skjern Kommune har ikke data på tilbagemeldingerne fra udlejningerne.  *Efterskrift: SK henviser til Energistyrelsens hjemmeside, hvor man på et interaktivt kort kan finde oplysninger omkring vindmøller i hele DK. Link:* [*Interaktive kort*](https://ens.dk/analyser-og-statistik/interaktive-kort)  **Visualiseringer – sliders og sammenligning:**  WE viser nye visualiseringer, som dialoggruppen har efterspurgt. Disse kan ses her: [Billeder - Pøl Energipark](https://www.poelenergipark.dk/billeder/) og [Planforhold - Pøl Energipark](https://www.poelenergipark.dk/planforhold/) , samt i dokumentet for 3. dialogmøde 16/12-2024 på Klimaportalen.  Visualiseringerne gav anledning til bemærkninger fra dialoggruppen. Nogen mente at de nye møller er meget store. Andre borgere gav udtryk for, at selvom de to møller er væsentlig højere end de nuværende, vil oplevelsen af dem være at de flyder mindre visuelt. En fra dialoggruppen gav udtryk for, at når vedkommende er nede ved vandet kigger vedkommende sjældent direkte hen på møllerne.  SK: Har det nogen betydning om møllerne svinger synkront?  WE: Det betyder noget for øjet, ja.  B: Hvor langt er der fra jorden til vingespids, når de står lodret nedad?  WE: Det fremgår i PowerPoint fra sidste møde. Der er ca. 16 meter fra vingespids til jorden ved møllerne på 150 meter. Der er ca. 18 meter fra vingespids til jorden ved møller på 180 meters højde. De nuværende møller har ca. 28 meter fra vingespids til jorden.  WE viser slides fra sidste møde.  WE: Det viser tydeligt forskellen. B: Er du selv overrasket? WE: Nej  B: Anders de står indenfor strandbeskyttelseslinjen, så skal der en dispensation til? WE: Ja, det er op til kystdirektoratet. Den dag i dag, står nogle af de gamle møller allerede indenfor strandbeskyttelseslinjen.  B: Når man river et hus ned, og vil bygge op igen, så skal man overholde de nye regler. Er det også sådan med vindmøller? WE: Ja, det er det.  B: Er i opmærksomsomme på, at der er §3 natur i hele området?  WE: det er kun en del af området der er § 3-natur.  SK: Det er kun en del af området der er udlagt til § 3-natur, men der er også områder, hvor der ikke er § 3, og det skyldes at det er landbrugsjord.  B: Hvor meget producerer de? WE: Begge scenarier hhv. to eller tre vindmøller producerer strøm til cirka 12.000 husstande ved et årligt elforbrug på 4.200 KWh. De producerer ca. 400 % mere end de syv eksisterende vindmøller i Pøl.  B: Hvad skal vi med alt den strøm i kommunen?  SK: Der har lige været møde med N1, hvor de fortalte om den fremtidige udvikling. Den store udfordring er, at vi alle bruger meget strøm på samme tid.  WE: Det er især, når hr. og fru Danmark skal lave mad, at der er belastning på nettet.  WE afslutter visning af visualiseringerne. B: Det var godt, det giver noget indsigt og stof til eftertanke.  SK: I har efterspurgt om der kunne komme en ekstern rådgiver, som kan supplere jer. Det er ikke noget kommunen giver tilskud til. Jeg snakker med politikerne ca. halvvejs i processen, og giver dem en status. I den forbindelse vil jeg nævne for dem, at I er kommet med dette ønske. Men det er ikke noget vi kan nå i denne proces.  B: Vi efterspurgte det, fordi vi ikke har den store kendskab til det – derfor ville en konsulent være en god ide, så de kunne fortælle, hvad vi skal være særligt opmærksomme på. WE: Der kommer eksterne konsulenter på i forbindelse med Miljøkonsekvensrapporten, hvor I naturligvis kan stille spørgsmål. Ligeledes senere i processen kommer Energistyrelsen også på banen.  Borger udleverer materiale til SK om den model Esbjerg Kommune arbejder med.  Borger udleverer en artikel til WE om det strømforbrug som nogen vindmøller har, når de står stille.  Borgeren oplyser, at der i artiklen står, at vindmøller bruger meget strøm, når de står stille.  WE bekræfter, at møllerne bruger strøm, når de står stille. De bruger blandt andet strøm til køling og opvarmning. Det gør andre elektriske apparater og produktioner også, herunder også el-biler. B: Ved vi hvor meget strøm de møller der står der i dag bruger?  SK laver et punkt i Q&A der omhandler møllernes strømforbrug ved standby. WE fremskaffer data fra nuværende møller og de møller der er tiltænkt i projektet. |  |
| **2. Birkepøl og påvirkning af natur og dyreliv** | SK orienterer om projekt Birkepøl.  B: Hvordan får man tilført vandet? SK: Fra markdræn.  B: Hvor stort er arealet i forhold til Bundsø? SK: Arealet her er større, men søen i Bundsø er større.  Borger udtrykker, at projektet gerne snart må blive en realitet, da det er flere år siden det blev sat i gang.  B: Hvem skal vedligeholde digerne osv.? SK: Sønderborg Kommune skal forhåbentligt klare vedligeholdelsen.  B: Hvordan hænger Birkepølprojektet sammen med møllerne. SK: Projektet har ikke noget med møllerne at gøre, da de ligger udenfor projektområdet. Tidligere har dialoggruppen efterspurgt, hvordan Birkepølprojektet kan spille sammen med vindmølleprojektet. I kan tænke på, om I ønsker WE opstiller et fugletårn, en bro eller andet i området ved Birkepøl. Eller måske søge Grøn Pulje til det.  B: De projektmidler der er givet fra EU til Birkepøl, er givet under andre forudsætninger, da I blev bevilliget penge. Dengang var der ikke planer om at udskifte de nuværende møller med nogen der er højere.  SK: Projektet opfylder stadigvæk sit formål, da det er et kvælstofreducerende tiltag. Området vil fortsat kunne reducere mængden af kvælstof til havet, uanset om der er syv, tre eller to møller. Såfremt der kommer mere biodiversitet til området pga. Birkepølprojektet, er det en positiv sidegevinst.  B: Hvorfor er det Flensborg Fjord, der står på billedet i præsentationen. Det er da Lillebælt? SK: Det er opdelt på andre måder end vi forstår i daglig tale.  B: Har man data fra Bundsø, i forhold til hvor meget projektet reducere kvælstof? SK: Ja, det tror jeg man har. Man gør det på nogle projekter, da det er dyrt.  B: Hvordan sikres det, at vandet ikke kommer ind i sommerhusområdet?  SK: Det skal vi sikre i forbindelse med projektets udførsel. Det vil blive en del af de tilladelser, som projektet skal have.  Borger gav udtryk for, at sommerhusområdet har for meget vand. Der blev udtrykt bekymring for, at sommerhusområdet kan blive påvirket af Birkepølprojektet. SK bekræfter, at det skal sikres, at sommerhusområdet ikke påvirkes af projektet. Samt, at Birkepølprojektet er et samarbejde mellem kommunen og sommerhusområdet.  WE: Hvis I ønsker, at der laves nogen tiltage i forbindelse med Birkepøl fra vores side. Vil vi gerne snakke med jer om det.  Borger udtrykte bekymring for at nogen markveje, som flere borgere i Lysabild bruger til gåtur, bliver oversvømmet. SK bekræfter, at nogen markveje vil blive oversvømmet i forbindelse med Birkepølprojektet, men at der må tænkes i, at der laves alternative ruter.  B: Hvad er tidshorisonten for projektet? SK: Der er forhåbentligt opstart af dialog med lodsejerne i 2025. Derefter tager en gennemførelse mellem 3-10 år. Projektet ved Bundsø tog også lang tid at realisere.  Borger gav udtryk for, at det møllerne tager fra området, kan naturprojektet give tilbage, både naturmæssigt og i forhold til fremtidige turister.  B: Hvor langt er projektet? SK: Vi er i startfasen af realiseringen. Der er mange der skal tilgodeses i sådan et projekt, og mange lodsejere.  B: Hvad er gene virkninger? Skal vi generes to gange – en gang af nye vindmøller og en gang til af anlæggelsen af Birkepøl?  SK: Det er endnu for tidligt at sige, hvornår etableringsfasen for Birkepølprojektet finder sted.  B: Er der nogle undersøgelser som viser, at vindmøller generer fugle- og dyreliv? B: Er det belyst om der er forskel på fugleliv ved flere og få vindmøller? WE: Vi har en vindmøllepark med 46 møller, hvor vi kan se, at sangsvaner flyver imellem vindmøllerne og raster under møllerne. Det er noget som vil blive undersøgt i forbindelse med miljøvurderingen. |  |
| **3. Anlægsfasen** | WE forklare om anlægsfasen. Slides kan ses på Klimaportalen.  B: Den tidsplan du viser. Er det for alle syv møller på en gang, eller for en mølle ad gangen? B: Hvor meget trafik betyder det på vejene? WE: Tidsplanen er for alle syv møller på en gang. Den foreløbige adgang til området kan ses på slide i præsentation. Det er dog med stort forbehold.  B: De to uger til fundamenter. Er det til nye fundamenter?  WE: Det er til at fjerne de nuværende fundamenter. De gamle huller vil blive fyldt op med jord fra de nye huller. Dog skal der måske også tilkøres jord til at fylde de gamle huller helt op. Når det ene fundament er lavet med beton, så går der ca. 2-3 uger før det næste fundament skal støbes. Mens betonen tørre vil der være begrænset aktivitet i området. Det er ca. en måned. Fra vi begynder at grave ud til fundament til møllen begynder at dreje går der ca. et halvt år.  WE fortæller, at de bruger HJ Hansen til at nedtage og genanvende så meget som muligt fra vindmøllerne.  B: Er det noget der findes eller er det fantasi? WE: Projektet omkring DecomBlades blev afsluttet i 2023, så man er rigtig langt i forhold til håndtering af vinger. B: Importer I vinger fra udlandet? WE: Vi bestiller vindmøller v. Vestas / Siemens til det danske marked, da de er typegodkendt.  WE viser video af anlæggelsen af et fundament fra et andet firma.  WE: Der skal ca. 50 lastbil til pr. mølle for at støbe fundamentet. B: Man bygger begge stål skeletter på en gang? Der kommer run på med lastbiler? WE: Man starter med det ene og kan påbegynde det næste, når man er ved at være færdig med det første. Man skal helst støbe et fundament på en gang. Man er ca. 8 dage om at grave ud til et fundament. Man undersøger jorden i processen.  SK: Hvor mange dele kommer en mølle i?  WE: Vingerne kommer i et stykke. Men jeg ved ikke med resten af møllen, hvor mange dele resten af møllen kommer i.  B: Skal møllerne etableres i sommerhalvåret? Eller kan det laves om vinteren?  WE: Det kan godt laves om vinteren. Der vil så nok være flere dage, hvor vi ikke kan arbejde pga. vejret el.lign. Det vigtigste er, at vi ikke skal opsætte møllerne på de årstider, hvor det blæser mest.  SK: Den tidsplan I ser her, starter først efter planarbejdet. Det tager ca. 15-18 måneder at lave en lokalplan, miljøvurdering mv. Såfremt lokalplan, miljøvurdering mv. påklages skal klagen behandles af nævnet, før WE kan opstarte projektet.  B: Skal det undersøges om møllerne har indvirkning på natura 2000-området? SK: Ja, det vil være en del af miljøvurderingen.  B: Kan man hos kommunen få en tidshorisont for hele projektet? SK: Ja, men nok først kun når der ligger en ansøgning, hvilket der ikke gør lige nu. Eller måske først, hvis politikerne vælger at stemme for igangsættelse af lokalplanarbejdet.  WE viser et meget foreløbigt forslag til adgangsvej til området. Forslaget er med stort forbehold.  B: Hvad sker der, hvis det nye projekt mislykkes? WE: Jeg er kun med i projekter, jeg tror kan lykkes. I har et rigtig godt område med super vindforhold.  B: I torsdags da strømmen kostede ca. 11 kr., kunne man lade sin el-bil til ca. 3 kr. ved Brugsen. Hvordan kan det være? WE: Det er svært at svare på, men jeg tror de har en fastprisaftale.  WE: I tidsplanen har jeg ikke taget processen med N1’s arbejde med opdatering af kabler til de nye møller.  B: Er du sikker på der ikke kommer luftledninger. Kan du garantere det?  WE: Ja det er vi sikre på.  SK: Der har lige haft møde med N1 og fremtidens elforsyning i kommunen. På mødet fortalte de alt hvad der kan graves ned i jorden, vil de grave ned. |  |
| **4. Ekskursion** | På sidste dialoggruppemøde blev muligheden for en ekskursion ud at se nogen 150 meter højde vindmøller drøftet. På det dialoggruppemøde var der stemning for en ekskursion. WE deltager og står for transport samt forplejning på ekskursionen. Tilbud om deltagelse i ekskursionen er for den store dialoggruppe og SK.  Det blev aftalt, at dialoggruppen sender tre-fire forslag til datoer for ekskursionen til WE. |  |
| **5. Evt.** | SK har undersøgt muligheden for at medbringe en støjmåler på ekskursionen. Det er ikke muligt at bruge den støjmåler SK har, da den ikke er beregnet til sådanne målinger. I stedet bør man på ekskursionen, stille sig på grænsen (4 gange møllens højde), med vinden i ryggen (ved en vindhastighed på 6-8 m/s). Ved denne placering under de forhold, kan man få en fornemmelse af hvordan støjgrænsen på 42/44 dB opleves.  WE har undersøgt hvordan støjgrænserne fra møllerne sikres overholdt. I forbindelse med miljøkonsekvensrapporten beregnes vindmøllestøjen. Efterfølgende verificeres disse målinger af et akkrediteret støjfirma, som måler kildestøjen fra opsatte vindmøller. Dette for at sikre, at vindmøllerne overholder gældende støjkrav. Hvis vindmøllerne ikke kan overholde støjgrænsen, så skal de reguleres indtil de overholder støjgrænsen.  Det blev aftalt, at der planlægges et 5. dialogmøde, der omhandler merværdi for naboerne.  Borger fortæller om en artikel der omhandler opsætning af vindmøller i Frankrig, der er sat i bero. Ifølge artiklen sker dette pga. af mistanke om, at lavfrekvensen går mere end 3 km ud fra møllerne. Borgeren lover at undersøge dette nærmere til næste dialogmøde.  På tidligere dialogmøde blev det aftalt, at der skulle udsendes et brev omkring arbejdet i dialoggruppen. Dette brev er endnu ikke sendt ud, da SK ikke har fået bekræftelse fra dialoggruppen på den korrekte mailadresse, de ønsker skal fremgå af brevet.  Den korrekte mailadresse blev oplyst, og det blev aftalt, at SK laver et udkast til et brev. Udkastet skal godkendes af dialoggruppen, hvorefter SK sender brevet ud.  Der blev talt om dialoggruppens rolle på det næste borgermøde. I de to tidligere dialogprocesser der er afholdt i kommunen, har et par medlemmerne af dialoggruppen meldt sig til at fortælle om dialogprocessen på borgmødet. Deltagerne fortalte ikke nødvendigvis om de var for eller imod projektet, men om det arbejde der var lavet i dialoggruppen. Herunder de aftryk gruppen havde været med til at sætte på det pågældende projekt. Det er frivilligt om man som medlem af dialoggruppen ønsker at fortælle om arbejdet på borgermødet. |  |
| **6. Næste mødes temaer** | Der var enighed om at følgende er temaer til næste dialogmøde:   * Opsamling fra ekskursion * Grøn Pulje * Værdigtabserstatning * Salgsoption * Frivillige forlig * VE-bonus * Evt. |  |